Ministru kabineta noteikumu projekta

„Grozījumi Ministru kabineta 2017. gada 23. maija noteikumos Nr. 264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām””

sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Grozījumi Ministru kabineta 2017. gada 23. maija noteikumos Nr. 264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”” (turpmāk – noteikumu projekts) izstrādāts atbilstoši Ministru kabineta 2017. gada 23. maija noteikumu Nr. 264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām” (turpmāk – noteikumi Nr. 264) 18. punktam, lai atbilstoši iesniegtajiem priekšlikumiem aktualizētu Profesiju klasifikatoru.Noteikumi stāsies spēkā vispārējā kārtībā – nākošajā dienā pēc to publikācijas „Latvijas Vēstnesī”. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Saskaņā ar noteikumu Nr. 264 18. punktu Profesiju klasifikatoru aktualizē pēc nepieciešamības.Tā kā Labklājības ministrija ir saņēmusi priekšlikumus Profesiju klasifikatora aktualizēšanai, Labklājības ministrija izstrādājusi noteikumu projektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Profesiju klasifikators veidots, adaptējot Starptautiskās Darba organizācijas izstrādāto un 2008. gada martā pieņemto Starptautisko standartizēto profesiju klasifikāciju „International Standard Classification of Occupations (ISCO-08).Profesiju klasifikators patlaban ir noteikts ar noteikumiem Nr. 264, kuru pielikumā izveidots profesiju saraksts.Profesiju klasifikators ir sistematizēts profesiju, arodu, amatu, specialitāšu saraksts, kas veidots, lai nodrošinātu starptautiskai praksei atbilstošu darbaspēka uzskaiti un salīdzināšanu.Profesiju klasifikatorā iekļautais termins „profesija” ir lietots saskaņā ar Darba likuma 40. panta otrās daļas 5. punktā noteikto, kur termins „profesija” tiek skaidrots kā arods, amats, specialitāte.Profesiju klasifikators attiecas uz darba tirgus jomu un darba tirgū ir, piemēram, vēlēti amati (likumdevēji), amatpersonu amati, vadītāju amati, speciālistu amati un profesijas, speciālistu un strādnieku profesiju specializācijas, strādnieku amati un profesijas, un amati, kuros personas profesionālā darbība ir uzskatāma par amatniecību.Profesijas nosaukums var sakrist ar ieņemamā amata nosaukumu, bet var būt arī, ka profesijas nosaukums nesakrīt ar ieņemamā amata nosaukumu, t.i., atbilstoši iegūtajai profesionālajai izglītībai un profesionālajai kvalifikācijai persona var ieņemt vairākus profesijai atbilstošus amatus. Profesiju klasifikatorā profesijas klasificētas grupās atbilstoši Starptautiskās Darba organizācijas noteiktiem kodiem, kā arī noteiktas to kvalifikācijas pamatprasības un profesionālās darbības pamatuzdevumi. Tajā aprakstītas galvenās prasības, kuras ir jāzina un jāprot ikvienam cilvēkam, uzsākot darbu attiecīgajā profesijā.Saskaņā ar Profesiju klasifikatora struktūru un izstrādāto noteikumu Nr. 264 mērķi (nodrošināt starptautiskai praksei atbilstošu darbaspēka uzskaiti un salīdzināšanu) nav paredzēts iekļaut katrai profesijai konkrētas prasības konkrētā jomā.Labklājības ministrija ir saņēmusi priekšlikumus Profesiju klasifikatora aktualizēšanai no publisko un privāto tiesību subjektiem un izvērtējusi iesniegtos priekšlikumus un pamatojošos dokumentus, un atbilstoši noteikumu Nr. 264 20. punktam apzinot arī attiecīgās nozares ministrijas vai ekspertu viedokli par jaunu profesiju iekļaušanu Profesiju klasifikatorā, sagatavojusi noteikumu projektu par izmaiņām Profesiju klasifikatorā. Noteikumu projektā iestrādāti priekšlikumi Profesiju klasifikatora aktualizēšanai, tai skaitā Profesiju klasifikatorā tiek iekļautas jaunas profesijas (amati) un noteikti to pamatuzdevumi.Papildus Labklājības ministrija ir sniegusi priekšlikumus par profesiju svītrošanu no Profesiju klasifikatora, lai samazinātu profesiju skaitu, kuras netiek izmantotas darba tirgū.Labklājības ministrija veica darba tirgus analīzi un nosūtīja institūcijām un organizācijām saskaņošanai profesiju sarakstu, kurā iekļautās profesijas darba devēji nav reģistrējuši Valsts ieņēmumu dienestā 5 gadu garumā, lai svītrotu no noteikumiem Nr. 264 darba tirgū nereģistrētās profesijas, dublējošās profesijas un profesiju specializācijas.Lieko profesiju svītrošana no Profesiju klasifikatora atvieglos Nodarbinātības valsts aģentūrai veikt Eiropas daudzvalodu prasmju, kompetenču un profesiju klasifikācijas (*European multilingual classification of Skills, Competences and Occupations*) ieviešanu valstī (turpmāk – ESCO).Priekšlikumi par jaunu profesiju (amatu) iekļaušanu un pamatojums to iekļaušanai Profesiju klasifikatorā, profesiju svītrošanu no Profesiju klasifikatora sniegts anotācijas pielikumā tabulas veidā. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādē piedalījās visas ministrijas, Valsts kanceleja, Centrālā statistikas pārvalde, Valsts ieņēmumu dienests, citas ministriju padotībā esošās valsts iestādes, Latvijas Universitāte, Rīgas Tehniskā universitāte, Rīgas Stradiņa universitāte, iesaistītās profesionālās asociācijas un biedrības, Latvijas Darba devēju konfederācija, Latvijas Brīvo arodbiedrību savienība, Latvijas Pašvaldību savienība, Latvijas Amatniecības kamera. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību**un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz darba devējiem un darba ņēmējiem. Saskaņā ar Centrālās statistikas pārvaldes (CSP) veiktā Darbaspēka apsekojuma datiem, 2020. gada 3. ceturksnī darba ņēmēju skaits bija 793,1 tūkst. un darba devēju skaits – 36,5 tūkst. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums neradīs finansiālas izmaksas un administratīvo slogu darbiniekiem un darba devējiem. Jaunu profesiju iekļaušana Profesiju klasifikatorā un citas nepieciešamās izmaiņas veiktas saskaņā ar priekšlikumiem, kas norāda, ka darba devējiem ir nepieciešamas šādas profesijas, lai veiktu savu profesionālo darbību.Darba likuma 40. panta otrās daļas 5. punkts nosaka, ka darba līgumā norāda darbinieka arodu, amatu, specialitāti atbilstoši Profesiju klasifikatoram un vispārīgu nolīgtā darba raksturojumu.Ministru kabineta 2010. gada 7. septembra noteikumu Nr. 827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” 8.4 punkts nosaka, ka darba devējs, reģistrējot katru darba ņēmēju Valsts ieņēmumu dienestā un sniedzot ziņas par darba ņēmējiem, kopš 2013. gada 1. jūlija vienlaikus norāda arī darba ņēmēja profesijas (aroda, amata, specialitātes) kodu atbilstoši Profesiju klasifikatoram.Tātad jau tagad darba devējiem ir jāsniedz informācija par darba ņēmēja profesijas nosaukumu un profesijas kodu, kas atbilst darba līgumā noteiktajai profesijai atbilstoši Profesiju klasifikatoram. To, ka, Profesiju klasifikators tiek papildināts ar jaunām profesijām (līdz ar to ar jauniem kodiem), nevar uzskatīt par darba devēja administratīvā sloga palielinājumu, jo, ja pašlaik šādas profesijas nav, tad par tādu nav slēgts arī darba līgums. Savukārt pēc jauno profesiju spēkā stāšanās, slēdzot darba līgumu ar darbiniekiem jaunajās profesijās, darba devējam, kā par jebkuru citu darba ņēmēja profesiju, būs jāpaziņo Valsts ieņēmumu dienestam. Līdz ar to izmaiņas neattieksies uz tiem darba devējiem, kuri jau ir iesnieguši informāciju Valsts ieņēmumu dienestā.Saskaņā ar Ministru kabineta 2017. gada 3. janvāra noteikumu Nr. 2 „Noteikumi par statistisko klasifikāciju sarakstu un tajā iekļauto statistisko klasifikāciju ieviešanas, uzturēšanas un publicēšanas kārtību” 5.3. apakšpunktu un pielikuma 32. punktu Labklājības ministrija, kura ir atbildīgā valsts institūcija par Profesiju klasifikatora ieviešanu, uzturēšanu un publicēšanu, Profesiju klasifikatoru izveido mašīnlasāmā formātā, nodrošinot tā publicēšanu ar eksporta iespēju, un saskaņā ar šo noteikumu 5.4. apakšpunktu nodrošina Profesiju klasifikatora elektroniskās versijas bezmaksas pieejamību vismaz TXT, CSV, XML un XLSX formātā. Pēc katras Profesiju klasifikatora aktualizācijas valsts institūcijas, kas izmanto Profesiju klasifikatoru savās datu bāzēs (piemēram, Valsts ieņēmumu dienests, Centrālā statistikas pārvalde), var lejupielādēt aktualizēto Profesiju klasifikatoru mašīnlasāmā formātā (TXT, CSV, XML un XLSX formātā), kas ir atrodams Labklājības ministrijas mājas lapā (adrese: <http://www.lm.gov.lv/lv/darba-devejiem/profesiju-klasifikators>). Tādējādi valsts iestādēm tas neradīs papildu izmaksas, jo Profesiju klasifikatora pieejamību nodrošina izstrādātā programmatūra. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija. | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību akta projekti | Vienlaikus ar šiem noteikumiem jāizstrādā:1) grozījumi Ministru kabineta 2009. gada 7. jūlija noteikumos Nr. 733 „Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi”, paredzot šādas izmaiņas:* aizstāt profesiju „Republikas pilsētas pašvaldības domes DEPUTĀTS” un profesijas „Novada pašvaldības domes DEPUTĀTS” ar profesiju „Pašvaldības domes DEPUTĀTS”;
* svītrot profesiju „HIPNOTIZĒTĀJS”, profesiju „ORTOFONISTS”, profesiju „GMDSS (globālās jūras negadījumu un drošības sakaru sistēma) universālais OPERATORS”, profesiju „GMDSS (globālās jūras negadījumu un drošības sakaru sistēma) ierobežotais OPERATORS”, profesiju „Aerokosmisko telesakaru/ telekomunikāciju/ elektronikas TEHNIĶIS”, profesiju „GMDSS (globālās jūras negadījumu un drošības sakaru sistēma) I klases radioELEKTRONIĶIS”, profesiju „GMDSS (globālās jūras negadījumu un drošības sakaru sistēma) II klases radioELEKTRONIĶIS”, profesiju „Suņu audzētavas UZRAUGS”, profesiju „Savvaļas/ putnu AUDZĒTĀJS”.

2) grozījumi Ministru kabineta 2009. gada 14. jūlija noteikumos Nr. 762 „Noteikumi par amatiem, kuros personas profesionālā darbība ir uzskatāma [par amatniecību](https://likumi.lv/ta/id/63052-par-amatniecibu)”, paredzot šādas izmaiņas:“Svītrot profesiju „Akustikas IZOLĒTĀJS”, profesiju „Stīgu instrumentu BŪVĒTĀJS”, profesiju „Koka pūšamo instrumentu TEHNIĶIS”, profesiju „Metāla pūšamo instrumentu TEHNIĶIS”, profesiju „ZELTKALIS”, profesiju „Koka apavu KURPNIEKS”.” |
| 2. | Atbildīgā institūcija | Tieslietu ministrija (pirmie noteikumi) un Izglītības un zinātnes ministrija (otrie noteikumi). |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekta izstrādē ir iekļauti Eiropas Komisijas 2020. gada 6. februāra labojumi ieteikumos „Komisijas 2009. gada 29. oktobra Ieteikumā 2009/824/EK par Starptautiskā standartizēto profesiju klasifikatora (*ISCO-08*) lietošanu” attiecībā uz profesiju atsevišķo grupu nosaukumiem latviešu valodā, t.i. attiecībā uz atsevišķās grupas nosaukuma „3211 Vizuālās diagnostikas un terapijas iekārtu speciālisti” maiņu uz nosaukumu „3211 Attēldiagnostikas un terapijas iekārtu speciālisti”. Pārējie šajos ieteikumos iekļautie mazo grupu un atsevišķo grupu nosaukumi latviešu valodā jau ir saskaņoti. |
| 2. | Citas starptautiskās saistības | Nav. |
| 3. | Cita informācija | Saskaņā ar Eiropas Parlamenta un Padomes Regulas (ES) 2016/589 par Eiropas Nodarbinātības dienestu tīklu (EURES), darba ņēmēju piekļuvi mobilitātes pakalpojumiem un turpmāku darba tirgu integrāciju un ar ko groza Regulas (ES) Nr. 492/2011 un (ES) Nr. 1296/2013 (turpmāk – EURES Regula) 19. panta 3. daļas regulējumu dalībvalstīm ne vēlāk kā trīs gadu laikā pēc ESCO ieviešanas akta pieņemšanas ir jāveic sākotnējo valsts, reģionālo un nozaru klasifikāciju uzskaiti, lai tās kartētu (*to* *map*) ar ESCO.Lai sekmētu EURES Regulas 19. panta izpildi un koordinētu ESCO ieviešanu un saskaņošanu Eiropas Savienības dalībvalstu vidū, ir izveidota ESCO klasifikācijas darba grupa, ko vada Eiropas Komisijas Nodarbinātības, sociālo lietu un iekļautības ģenerāldirektorāts. Darba grupas (*ESCO MSWG*) sastāvā ir katras dalībvalsts divi pārstāvji (izglītības un nodarbinātības resora, attiecīgi Latvijas gadījumā no Izglītības un zinātnes ministrijas un Labklājības ministrijas deleģētie pārstāvji). Plašāka info par darba grupu un tās sēdēm pieejama EK tīmekļa vietnē[[1]](#footnote-1).ESCO darba grupas 8. sanāksmē (2018. gada 22. oktobrī, Briselē, Beļģijā) Eiropas Komisija informēja dalībvalstis, ka saskaņā ar EURES Regulas 19. panta 3. punkta regulējumu 2018. gada 18. jūlijā tika pieņemts minētais ESCO ieviešanas akts[[2]](#footnote-2), atgādinot, ka ne vēlāk kā trīs gadu laikā pēc ESCO ieviešanas akta pieņemšanas dalībvalstīm ir jāveic sākotnējo valsts, reģionālo un nozaru klasifikāciju uzskaite, lai tās kartētu ar ESCO (*mapping to ESCO*)[[3]](#footnote-3). Ievērojot minēto, Eiropas Komisija uzsvēra, ka dalībvalstīm:1) jāidentificē nacionālā un reģionālā līmenī esošās oficiālās klasifikācijas/klasifikatori;2) jāpieņem lēmums par to izmantošanu vai aizstāšanu ar ESCO (papildus lēmumu pieņemšanai kalpoja arī ESCO ieviešanas vadlīnijas[[4]](#footnote-4));3) līdz 2021. gada 8. augustam ir jāveic *mapping* process (turpmāk – kartēšana) ar ESCO.Izmantojot EURES Valsts koordinācijas biroju, caur kuru Eiropas Komisija bija jāinformē par dalībvalstu atbildēm saistībā ar EURES Regulas 19. panta 3. punktu, Nodarbinātības valsts aģentūra uz e-pasta adresi EMPL-EURES-ECG@ec.europa.eu nosūtīja (01.03.2019.) iepriekš saskaņotu un savstarpēji izdiskutētu (starp Labklājības ministriju, Izglītības un zinātnes ministriju un Nodarbinātības valsts aģentūru) viedokli, informējot par Profesiju klasifikatoru kā nacionālo profesiju klasifikāciju un turpmāk plānoto attiecībā uz EURES Regulas 19. panta 3. punkta izpildes scenārijiem:1. saistībā ar ESCO profesiju pīlāru Latvija plāno Profesiju klasifikatora esošās profesijas kartēt ar ESCO. Tādējādi nepārņemot ESCO klasifikāciju.

Pamatojums:Šāds lēmums tika pieņemts, pamatojoties uz to, ka Profesiju klasifikatora struktūra ir līdzīga tai, kāda tā ir ietverta EURES portālā, un to, ka gan nacionālā klasifikācija, gan ESCO balstās uz ISCO-08. Tomēr Profesiju klasifikatorā ir daudz vairāk profesiju par ESCO esošajām, tāpēc ESCO tiešas pārņemšanas rezultātā šis profesijas tiktu zaudētas.Tāpat Latvijas Profesiju klasifikators ir ciešā veidā sasaistīts ar darba tiesiskajām attiecībām starp darba devējiem un darba ņēmējiem, noslēdzot darba līgumus (Darba likuma normas) un arī ar Valsts ieņēmumu dienesta (VID) sistēmu, tādējādi esošās profesijas to kodu līmenī nevar tikt mainītas vai jebkādā veidā ietekmētas ESCO kartēšanas rezultātā, kas var radīt pārrāvumus un neatbilstības esošās sistēmas starp VID un darba devējiem Latvijā nodrošināšanā (par šo aspektu Labklājības ministrija ar 10.10.2019. gada e-pasta vēstuli atkārtoti vērsa ESCO sekretariāta un Eiropas Komisijas pārstāvju uzmanību).Visbeidzot lēmums nepārņemt tiešā veidā ESCO klasifikāciju papildus tika pieņemts, Izglītības un zinātnes ministrijai un Labklājības ministrijai savstarpēji vērtējot un analizējot ESCO klasifikācijas profesiju rīka saturisko struktūru, kur vēl joprojām pastāv valodnieciskās un gramatiskās nepilnības. Par šīm nepilnībām dažādās darba grupās un padomēs ir informēta arī Latvijas Brīvo arodbiedrību savienība un Latvijas Darba devēju konfederācija, kas ir sniegusi apstiprinājumu tam, ka ESCO klasifikācijas aizvietošana ar Profesiju klasifikatoru nav atbalstāma.Latvijas Brīvo arodbiedrību savienība atbalstīja nacionālās klasifikācijas saglabāšanu, nevis aizstāt nacionālo klasifikāciju ar Eiropas klasifikāciju, pamatojoties uz Eiropas Arodbiedrību konfederācijas ieteikumu piesardzīgi vērtēt visa ESCO pārņemšanu un ņemot vērā to, ka darba pienākumi un uzdevumi, kā arī izglītības prasības attiecībā uz konkrēto profesiju var atšķirties katrā no valstīm. Tomēr EURES regulas ietvaros dalībvalstīm ir divas izvēles iespējas: pārņemt tiešā veidā ESCO vai kartēt to ar nacionālo klasifikāciju. Tāpēc Latvijas izvēle kartēt klasifikāciju sniedz iespējas vienā klasifikācijas sistēmā saglabāt arī nacionālo klasifikāciju.Turklāt ESCO profesijās ir atrodamas tādas profesijas, kas Latvijā neeksistē. Līdz ar to ESCO pilnīga pārņemšana Latvijā radītu visu iesaistīto pušu iebildumus, jo būtu pretrunā ar Latvijas profesiju nosaukumiem.1. saistībā ar ESCO prasmju/kompetenču pīlāru, pamatojoties uz to, ka šobrīd nacionālā līmenī nav vienots un atzīts prasmju rīks/prasmju klasifikācijas datubāzes ar datiem par prasmju veidiem, terminiem u.c., ir plānots integrēt ESCO prasmes EURES platformā.

Līdz ar to ESCO kartēšanas un kopējais ieviešanas process Latvijā līdzīgi kā citās dalībvalstīs tiek nodrošināts, izmantojot vairākus komunikācijas kanālus un EK izveidotās platformas/darba grupas: *dalībvalstu ESCO* darba grupa, kur Izglītības un zinātnes ministrijas un Labklājības ministrijas pārstāvji atbild par kopējo ESCO koordinēšanu Latvijā (pieejamas arī darba grupu sanāksmju atskaites), kas izriet no darba grupā pieņemtajiem lēmumiem/informācijas, t.sk. iepriekš nodrošinot citu Latvijas ekspertu iesaisti ESCO lingvistisko uzlabojumu caurskatīšanai vairākās kārtās (piemēram, iesaistot ekspertus no Valsts valodas centra, Akadēmiskās informācijas centra u.c.). *ESCO Maintenance Committee*, kas ir ekspertu līmenis, kur no Latvijas ir deleģēts Nodarbinātības valsts aģentūras eksperts (plašāka informācija EK tīmekļa vietnē[[5]](#footnote-5)) *EURES NCO, t.sk. ESCO SPOC,* kā arītiek nodrošināta *ESCO MSWG* sadarbība ar *European Qualifications Framework Advisory Group* horizontālajos jautājumos, un vēl citas komunikācijas platformas un sadarbības platformas, piemēram, „*ESCO community fora*” (kur tiek iekļauti ESCO domēnu eksperti, ieviesēji).Visas ESCO klasifikācijas pārņemšana EURES ietvaros signalizētu uz to, ka Latvijai nav sava Profesiju klasifikatora rīka/pīlāra un ilgtermiņā nozīmētu arī to, ka ESCO profesiju rīks būtu jāizstāj ar Latvijas nacionālo kvalifikācijas (Profesiju klasifikatora) rīku, kas izjauktu mijiedarbību nacionālā līmenī saistībā gan ar izglītības ietvarstruktūru neatbilstībām (profesiju standarti, profesiju kartes), gan tehniskām izmaiņām. ESCO profesiju rīka gadījumā tiktu zaudētas specifiskās vietējās profesijas un to apakšlīmeņu kodi, to sasaiste ar VID.Papildus iepriekš minētajam, izvēle nepārņemt visu ESCO ir izdarīta tādēļ, lai netiktu izjaukta vairāku gadu garumā veidotā nacionālā mēroga izglītības un darba tirgus profesiju struktūra, tāpēc lēmumu Labklājības ministrija pieņēma savstarpēji vienojoties ar Izglītības un zinātnes ministriju un konsultējoties ar Nodarbinātības valsts aģentūru, bet sociālie partneri ir informēti gan Profesionālās izglītības un nodarbinātības trīspusējās sadarbības apakšpadomē, gan citu padomju ietvaros, kurās ir skarti jautājumi saistībā ar ESCO (piemēram, Darba tirgus apsteidzošo pārkārtojumu sistēmas izveides uzraudzības padomes sēdēs).Pašreiz Latvijā ir uzsākts profesiju salāgošanas (kartēšana) ar ESCO profesiju klasifikatoru process. Kartēšanas process notiek manuāli, jo katrai profesijai ir jāpiemeklē atbilstoša profesija, salīdzinot ESCO profesijas ar Latvijas Profesiju klasifikatora profesijām un otrādi. Visas profesijas ir jāsakartē, attiecīgi ESCO klasifikatorā tās ir 2942, Latvijas Profesiju klasifikatorā – 3886.EURES Regula neparedz sankciju mehānismus, atstājot pietiekami plašu izvēles brīvību ES dalībvalstu pusē EURES Regulā noteiktā īstenošanai.Papildus ESCO darba grupas 8. sanāksmē (2018. gada 22. oktobrī, Briselē, Beļģijā) Eiropas Komisija (EK) informēja, ka dalībvalstīm nepieciešams nominēt kontaktpunktu salāgošanas veikšanai (*a single point contact for mapping*), kas kalpos par vienotu kontaktpunktu starp EK un dalībvalstīm par kartēšanas procesu un EK atbalstu kartēšanas procesam, kam EK iesniegs visus informācijas pieprasījumus un paziņojumus, par Ieviešanas akta 6. panta piemērošanu*.* EK ar EURES tīkla starpniecību izsūtīja oficiālo vēstuli par kontaktpunkta nominēšanu, kur Latvija ar 01.03.2019. vēstuli nosūtīja nomināciju. |

|  |
| --- |
| **1. tabula****Tiesību akta projekta atbilstība ES tiesību aktiem** |
| Nav attiecināms. |

|  |
| --- |
| 2.tabulaAr tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem**Pasākumi šo saistību izpildei** |
| Nav attiecināms. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar noteikumiem Nr. 264 biedrības un nodibinājumi (nevalstiskās organizācijas), valsts un pašvaldību iestādes, kā arī komersanti var sniegt priekšlikumus Profesiju klasifikatora aktualizēšanai. Saņemtie priekšlikumi aprakstīti anotācijas pielikumā tabulas veidā.Pirms noteikumu projekta izstrādes tika veiktas konsultācijas ar Latvijas Darba devēju konfederāciju un Latvijas Brīvo arodbiedrību savienību attiecībā uz jautājumu par ESCO klasifikācijas ieviešanu Latvijā.Jautājums par ESCO (Eiropas daudzvalodu prasmju/kompetenču, kvalifikāciju un profesiju klasifikācijas rīks) un Latvijas Profesiju klasifikatora (ISCO-08) profesiju kartēšanu Eiropas Nodarbinātības dienestu tīklu (EURES) darbības ietvaros (t.sk. iespējama nacionālā līmeņa ekspertu iesaisti kartēšanas procesā) tika izskatīts arī Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomes 2020.gada 14.oktobra sēdē.Noteikumu projekts 2020. gada 18. septembrī tika publicēts Labklājības ministrijas mājas lapā, adrese:<http://www.lm.gov.lv/lv/aktuali/lm-dokumentu-projekti>, lūdzot sniegt priekšlikumus par projektu līdz 2020. gada 2. oktobrim.Noteikumi pēc to pieņemšanas tiks publicēti oficiālajā izdevumā „Latvijas Vēstnesis”, kā arī portālā [www.likumi.lv](http://www.likumi.lv).Par noteikumiem tiks sagatavota preses relīze, kas tiks nosūtīta medijiem un Labklājības ministrijas mājas lapā (adrese:<http://www.lm.gov.lv/lv/darba-devejiem/profesiju-klasifikators>) tiks aktualizēta informācija par Profesiju klasifikatoru (t.sk., Profesiju klasifikatora lietošanas metodiskie norādījumi ar piemēriem) un aktualizēta Profesiju klasifikatora programmatūra. |
| 2. | Sabiedrības līdzdalība projekta izstrādē | Individuālie sabiedrības locekļu vērtējumi par noteikumu projektu netika saņemti. |
| 3. | Sabiedrības līdzdalības rezultāti |
| 4. | Cita informācija. | Pēc noteikumu pieņemšanas Ministru kabinetā Labklājības ministrija papildus sniegs informāciju par aktualizēto Profesiju klasifikatoru tuvākajā Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomes sēdē. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta normu ievērošanu darba tiesisko attiecību jomā uzraudzīs Labklājības ministrijas padotības iestāde Valsts darba inspekcija, bet darba ņēmēju profesiju nosaukumu norādīšanu ziņās par darba ņēmējiem – Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija. | Nav. |

Labklājības ministre R.Petraviča

A.Liepiņa,

67021519, Aina.Liepina@lm.gov.lv

1. <https://ec.europa.eu/esco/portal/escopedia/ESCO_Member_States_Working_Group> [↑](#footnote-ref-1)
2. <https://eur-lex.europa.eu/legal-content/EN/TXT/PDF/?uri=CELEX:32018D1021&from=EN> [↑](#footnote-ref-2)
3. https://publications.europa.eu/en/publication-detail/-/publication/a311abfd-0857-11e6-b713-01aa75ed71a1/language-en [↑](#footnote-ref-3)
4. <https://ec.europa.eu/esco/resources/escopedia/20181213_145926/cdd888b6-73d9-47f6-813b-3f29dfc0919c05_A_Annex_Draft_ESCO_Implementation_manual.pdf> [↑](#footnote-ref-4)
5. <https://ec.europa.eu/esco/portal/escopedia/ESCO_Maintenance_Committee> [↑](#footnote-ref-5)